วิกฤติ SVB ส่งราคาทองฟิวเจอร์ทะยานบวก 49.30 ดอลล์
ราคาทองฟิวเจอร์ ปิดวันจันทร์ (13มี.ค.) ทะยานบวก 49.30 ดอลลาร์ รับแรงส่งจากวิกฤติ SVB ที่นักลงทุนมองหา safe haven รวมถึงจากดอลลาร์อ่อนค่า และการร่วงลงของอัตราผลตอบแทนพันธบัตรรัฐบาลสหรัฐ
18 มี.ค. 2566

สัญญาทองคำตลาดโคเม็กซ์ ส่งมอบเดือนเม.ย. บวก  49.30 ดอลลาร์ ปิดที่ 1,916.50 ดอลลาร์/ออนซ์
 
ทั้งนี้ ดอลลาร์ที่อ่อนค่าจะเพิ่มความน่าดึงดูดของทอง โดยทำให้สัญญาทองมีราคาถูกลงสำหรับผู้ถือครองเงินสกุลอื่น ส่วนการร่วงลงของอัตราผลตอบแทนพันธบัตรรัฐบาลสหรัฐ จะช่วยลดต้นทุนค่าเสียโอกาสในการถือครองทองคำ เนื่องจากทองคำเป็นสินทรัพย์ที่ไม่มีผลตอบแทนในรูปดอกเบี้ย
 
นอกจากนี้ นักลงทุนพากันเข้าซื้อทองในฐานะสินทรัพย์ปลอดภัย ท่ามกลางความวิตกเกี่ยวกับวิกฤตการณ์ในภาคธนาคารสหรัฐ หลังการล่มสลายของซิลิคอน วัลเลย์ แบงก์ (Silicon Valley Bank) หรือเอสวีบี ซึ่งถือเป็นวิกฤตการณ์ครั้งใหญ่ที่สุดของภาคธนาคารสหรัฐนับตั้งแต่เลห์แมน บราเธอร์สล้มละลายในปี 2551
 
นักลงทุนจับตาดัชนีราคาผู้บริโภค (CPI) ในวันนี้ ซึ่งจะบ่งชี้ทิศทางอัตราดอกเบี้ยสหรัฐ ก่อนที่ธนาคารกลางสหรัฐ (เฟด) จะจัดการประชุมนโยบายการเงินในสัปดาห์หน้า